***1.*** ***Кратка обобщена информация за осъществената контролна дейност за месец януари 2020 г. и резултати от извършената контролна дейност.***

През месец януари 2020 г. служителите от „Контрол и охрана“ в дирекциите на националните паркове са извършили 223 броя проверки на 57 обекта. Проверките осъществени по време на ежедневните обходи в поверените охранителни участъци, вписани в дневниците на парковата охрана са 1750 броя. Съставени са 9 броя актове за установяване на административни нарушения (АУАН) и са дадени 86 предписания. Издадени са 4 броя наказателни постановления.

***2. Акценти от извършената през месеца контролна и административно наказателна дейност.***

**2.1. НП „Пирин“**

Във връзка с осъществяване на контролната дейност на територията на Национален парк „Пирин“ за месец януари 2020 г, служителите „Паркова охрана“ са извършили общо 105 броя проверки на обекти, собственици, ползватели, посетители и паркова инфраструктура, за които са съставени 104 броя констативни протокола и 1 брой предупредителен констативен протокол за нерегламентирано каране на моторна шейна. Проверени са 7 обекта.

Извършени са 5 броя проверки по разрешителни и съгласувателни заповеди на директора на Дирекция „Национален парк Пирин“ и други на територията на парка, и 1 брой проверка на територията на резерват“Тисата“, като са съставени 6 броя констативни протокола в резултат от тях.

Текущите проверки по време на ежедневните обходи в поверените на служителите охранителни участъци, вписани в *Дневника на служителя парковата охрана* са 338 броя.

През отчетния период не са съставяни актове за установено административно нарушение на територията на парка и не са издадени наказателни постановления.

Получени и проверени са 2 бр. сигнала от граждани, 1 брой за носене на пушка /лов/ на територията на парка и 1 брой за възникнал пожар. Резултатите от проверката са отразени в 1 бр. констативен протокол /за установено административно нарушение срещу неизвестен нарушител/ по отношение на сигнала за лова, а по отношение сигнала за пожара е установено, че не засяга територията на парка.

През месеца са извършени общо 19 броя извънредни проверки /съставени констативни протоколи/ по Заповед № РД-83/29.07.2020г. на директора на Д „НП Пирин“, на основание Заповед № РД-586/24.07.2020г. на министъра на околната среда и водите, като са извършени проверки/инструктажи на собственици, ползватели и посетители във връзка с утежнената епизоотична обстановка в страната, предвид регистрираните случаи на африканска чума по дивите прасета.

При проверките, осъществявани от парковата охрана и отразявани в дневниците им (общо 338 броя), най-голям брой са реализирани във връзка с бракониерството - 130 броя. За незаконната сеч и извоз на дървесина са извършени - 120 броя проверки. Проверките за незаконен риболов са 7 броя, 9 броя са свързани със замърсяване на защитената територия, 8 броя проверки са за незаконна паша, 5 броя във връзка с наличието/липсата на табели и тяхното състояние. 19 броя– за каране МПС /моторни шейни/, за каране на ски – 5 броя, за нерегламентирано палене на огън - 5 броя, а за наличие на умрели животни, във връзка с възникналата епизоотия от африканска чума по свинете са извършени 30 броя проверки.

В резултат от дейността на служителите паркова охрана в Дирекция „Национален парк Пирин“ през месец януари и засиления превантивен контрол могат да се отбележат следните резултати:

1. По всички съставени предупредителни протоколи се извършват проверки и се следи за спазване на предписанията, посочени в тях.

2. Няма констатирани случаи на бракониерство, както и на незаконен риболов.

3. Не са констатирани замърсявания, както около хижите, заслоните, така и около кътовете за отдих и местата за бивакуване.

4. При направените проверки на табели и информационни табла, места за палене на огън, и констатирани нарушения, са извършени подмяна и ремонт.

5. На всички ползватели и посетители се предоставя информация във връзка с правилата за поведение в Национален парк „Пирин“, местата за бивакуване, хижи, туристически маршрути. С цел превенция на някои от тях са съставени протоколи.

6. Всички пътища на територията на Парка са проходими, а там където са констатирани паднали и надвиснали дървета, които да възпрепятстват преминаването са премахнати в съответствие с „Инструкция за реда и начина на извършване на ПВД- дейности, със съпътстващ добив на дървесина от местното население и възлагането на дърводобив на трето лице, когато добитата дървесина остава собственост на третото лице или на „Д НП Пирин““.

7. Създадена е незабавна организация и са направени проверки по постъпили сигнали за нерегламентирани дейности и пожари на територията на Национален парк „Пирин“.

8. През месец януари са извършени наблюдения по отношение на животинските видове, като са съставени 11 броя формуляри за мониторинг.

**2.2. НП „Рила“**

Във връзка с осъществяване на контролната дейност на територията на Национален парк „Рила“ за месец януари 2020 г., служителите „Паркова охрана и контрол“ са извършили общо 78 бр. проверки (56 бр. са планирани, а 32 бр. – извънредни), за които са съставени предупредителни и констативни протоколи. 22 бр. от тях са на сгради, водохващания и други съоръжения, а в 56 бр. са отразени проверки по разрешителни и съгласувателни заповеди на директора на Дирекция „Национален парк Рила“ и други. За същия период, служителите, на които е поверена охраната на защитените територии, са осъществили общо 940 бр. проверки, отразени в предоставените им дневници по образец, като 461 бр. за отдел „КО-Юг“ и 479 бр. за отдел „КО-Север“. Съставени са 15 бр. констативни протоколи за установяване на административно нарушение. Една част от тях са за нерегламентирано преминаване с моторни шейни през защитената територия, другата част са за незаконен риболов.

По всички издадени съгласувателни и разрешителни заповеди, служителите „Паркова охрана и контрол“ осъществяват текущ и последващ контрол.

При проверките, осъществявани от парковата охрана и отразявани в дневниците им, най-голям брой са реализирани във връзка със санитарното състояние на гората и проверки за незаконна сеч и извоз на дървесина – 303 бр. Тези, свързани с бракониерство са 184 бр., 63 бр. проверки са извършени във връзка със състоянието на реките и езерата и незаконен риболов, 19 бр. са свързани със замърсяване на защитената територия, 31 бр. проверки - по границите на Национален парк „Рила“ и резерватите с държавните горски стопанства и общини, 64 бр. на пътища и пътни съоръжения, 23 бр. във връзка с наличието/липсата на табели и тяхното състояние.

24 бр. от извършените проверки са относими към състоянието на екопътеките и кътовете за отдих и бивакуване и 12 бр. на туристически пътеки. 7 проверки са направени за състоянието на ВиК и други водопреносни съоръжения на територията на Парка, 3 бр. за паленето на огън извън определените за тази цел места, 27 бр. на хижи и заслони, 60 бр. – МПС, 19 бр. проверки на туристи, 5 бр. на електропроводи, попадащи на територията на НП „Рила“, ведомствени сгради – 26 бр. Проверки по издадени съгласувателни и разрешителни писма на директора на Дирекция „НП Рила“, извън посочените в констативни/предупредителни протоколи -19 бр.

През месец януари 2020 г. са съставени 15 бр. констативни протоколи за установяване на административни нарушения за нерегламентирано преминаване през защитена територия на моторни шейни и незаконен риболов. Съставени са 2 бр. АУАН, няма издадени наказателни постановления за налагане на административни санкции. За 5 бр. съставени констативни протоколи за установяване на административно нарушение за нерегламентирано преминаване на моторни шейни през защитената територия е потърсено и получено съдействието на органите на МВР във връзка с установяване самоличността на нарушителите.

В изпълнение на Заповед № РД-591/26.07.2019 г. на министъра на околната среда и водите за предприемане на мерки за предотвратяване на африканска чума по свинете, ежеседмично се изготвят и предоставят сведения за числеността на дивата свиня на територията на Националния парк по описи в дневниците от ежедневните обходи на служителите „Паркова охрана и контрол“. В рамките на мерките са заложени и се използват три броя капани за диви свине.

В резултат от дейността на служителите „ПОК“ през месец януари и засиления превантивен контрол могат да се отбележат следните резултати:

1. По всички съставени предупредителни протоколи се извършват проверки и се следи за спазване на предписанията, посочени в тях.

2. В резултат на работата на служителите „Паркова охрана и контрол“ за превенция от нарушения на територията на Парка, за отчетния период са съставени 15 бр. констативни протоколи за установяване на административно нарушение.

3. На туристите се предоставя информация във връзка с правилата за поведение в Национален парк „Рила“, местата за бивакуване, хижи, туристически маршрути. С цел превенция на някои от тях са съставени протоколи.

4. Направена е проверка на всички места, /пътища, кътове за отдих и други/ за паднали/надвиснали дървета и замърсяване.

**2.3. НП „Централен Балкан“ (НПЦБ)**

През месец януари 2020 г. служителите от отдел „Контрол и охрана“ (КО) в Дирекция „Национален парк Централен Балкан“ (ДНПЦБ) са извършили 40 бр. проверки на обекти, собственици, ползватели, посетители и паркова инфраструктура, като са съставени 40 констативни протокола. Проверени са общо 28 бр. обекта, от които 8 бр. инфраструктурни.

Получени и проверени са 2 бр. сигнали от които 1 бр. за открито мъртво диво прасе в близост до туристическата пътека от Карлово за х. Хубавец и 1 бр. за нерегламентирана паша на коне в м. Сушиченска мандра, ПУ Карлово, като резултатите от проверките са отразени в 2 бр. констативни протоколи. Извършени са 8 бр. проверки във връзка с издадени съгласувателни писма, като са съставени 8 бр. констативни протокола в резултат от тях.

Срещу физически лица са съставени 7 бр. акта за установяване на административни нарушения за нарушения извършени в предходни месеци, които по видове са както следва:

* 1 бр. за паркиране на МПС извън определените и обозначени паркинги със свободен достъп на територията на НПЦБ без писмено съгласуване от ДНПЦБ;
* 1 бр. за извършена незаконна сеч;
* 2 бр. за паша в горите и паша без издадено от ДНПЦБ писмено разрешително;
* 3 бр. за строителство без проведена съгласувателна процедура с ДНПЦБ, *(чл.13, ал.2 от ЗЗТ)*;

Издадени са 15 бр. съгласувателни писма по реда на §7 от ПЗР на ЗЗТ.

Текущите проверки по време на ежедневните обходи в поверените на служителите охранителни участъци, вписани в *Дневника на служителя парковата охрана* са 517 бр.

Основните приоритети в контролно-охранителната дейност на Дирекция „Национален парк Централен Балкан“ (ДНПЦБ) през януари 2020 г. бяха, превантивен и текущ контрол по отношение предотвратяване и установяване на нарушения свързани с посегателства върху горските територии, ловното бракониерство, нерегламентирано движение с МПС, контрол по състоянието на парковата инфраструктура, както и последващ контрол на съгласувани дейности в защитената територия. Приоритет през месеца, също така бяха и проверките по туристическите маршрути за осигуряване безопасността на посетителите.

Основните групи потенциални нарушители, върху които беше фокусирано вниманието на парковата охрана бяха дърводобивните и ловни бракониери, водачите на МПС, собственици и ползватели на инфраструктурни обекти в парка. През месеца бяха планирани и реализирани проверки и дежурства предимно в районите, където е концентриран интереса на ловните бракониери, такива през които преминават маршрути за офроуд и райони традиционно рискови за посегателства върху горите.

Под особено наблюдение бяха и граничните райони в които ловните дружинки провеждаха ловните си излети, като при проверка извършена на 11.01.20202г. в територията на НПЦБ, ПУ Клисура, ОУ Въртопа, отд. 7.11.758 „е“ в землището на село Антон са установени трима членове на ЛД „Антон“ да ловуват в парка по време на организиран лов на дружинката.

През месеца усилията на парковата охрана, отново бяха насочени и в посока противодействие на основните заплахи за резерватите – ловно бракониерство и незаконна сеч на дървесина.

В следствие на топлото и сухо време през януари беше констатирана и паша на домашни животни в територията на резерват Джендема, ПУ Калофер, като на 27.01.2020г. в местност „Двата бука“ е установено да пашува смесено стадо от 50 бр. овце и 30 бр. кози без пастир. При проверката е установено, че козите са без задължителните идентификационни ушни марки, за което е подаден сигнал до БАБХ. Собственика на овцете е установен и против него е стартирано административно-наказателно производство.

Планираните и реализирани контролно-охранителни мероприятия с превантивен характер са определящи за липсата на съществени нарушения в териториите на деветте резервата в границите на парка, както и на двата извън нея – ПР Чамджа и Р Еленова гора.

Добрите метеорологични условия през месеца създадоха подходящи условия за любителите на офроуд, като те се активизираха предимно в района на Беклемето и подходите към вр. Ботев, но съществени нарушения в тази връзка не са регистрирани.

Контролната и охранителна дейност и през този месец беше базирана на принципа за така наречените „горещи“ точки в „критични“ часове - рано сутрен и привечер, като приоритетни за контрол бяха:

* териториите на деветте резервата в НПЦБ, както и на двата резервата извън парка – поддържан резерват „Чамджа“ и резерват „Еленова гора“;
* райони с висок степен на риск за ловно бракониерство;
* зони в горски територии по границата на парка и около обекти разположени в парка – традиционно обект на незаконна сеч;
* инфраструктурните обекти на територията на парка;
* туристически пътеки и туристическата инфраструктура на парка с цел установяване тяхното експлоатационно състояние по отношение на безопасното им използване от посетителите;
* традиционните маршрути за незаконно движение с МПС;

През месеца е планиран и осъществяван постоянен контрол на собственици, ползватели и посетителите по отношение спазването на режимите и нормите в защитената територия, като в резултат на това не са допуснати съществени увреждания и загуби на биологично разнообразие.

Приоритет за парковата администрация от гледна точка на контрола през януари беше опазване на популациите на най-застрашените от гледна точка на бракониерския интерес животински видове – дива коза, благороден елен и вълк, като за отчетния период няма постъпили данни за посегателства върху тези видове. Важно е да отбележим обаче, че за поредна година е регистриран незаконен лов от членове на ловна дружинка в територията на парка, което затвърждава тенденцията за липса на дисциплина в някои от ловните сдружения ловуващи в близост до границите на НПЦБ.

През месеца продължиха и мероприятията по поддръжката на парковата и туристическа инфраструктура за осигуряване безопасността на посетителите. Отново бяха регистрирани отделни случаи, свързани с нарушена проходимост и създадена непосредствена заплаха за посетителите по туристическите маршрути в парка, при които парковата администрация реагира своевременно, като бяха извършени спешни дейности за почистване от паднали дървета. Необичайно топлото и сухо време през месеца създаде условия за недобросъвестните посетители с МПС да потърсят възможности за офроуд в територията на парка, но добрата организация на превантивен контрол помогна в голяма част от случаите тези излети да бъдат пренасочени по разрешени маршрути със свободен достъп.

През месеца бяха извършени регулярни проверки за наличие на коне в безлесните територия на парка, при които бяха установени животни без идентификационни транспондери, за които по надлежния ред е изпратен сигнал до БАБХ, а в три от случаите собствениците са установени и срещу тях са образувани административно-наказателни производства. Установена беше и паша в резерват на смесено стадо от овце и кози, срещу собственика на които са предприети съответните мерки.

***3. Кратък анализ на постигнатите резултати в областта на опазване на околната среда от осъществената контролна дейност.***

Не са допуснати значителни увреждания върху живата и нежива природа в националните паркове. Естественото състояние на горските екосистеми и особено на естествените гори, скалните местообитания, влажните зони и течащите води, както и на екосистемите в субалпийския и алпийския пояси, е непроменено и устойчиво. Запазено е благоприятното природозащитно състояние на природните местообитания и видове с национална и международна консервационна значимост.

***4. Кратко обобщение по отношение на постигнат ефект спрямо околната среда, бизнеса и обществеността от осъществената контролна дейност***

Създадени са условия за развитието на природосъобразен туризъм в съответствие с предназначението на Националните паркове, като същевременно е осигурена възможност на местните общности да генерират средства от предлагането на туристически продукти и устойчивото ползване на природни ресурси на защитените територии.

При осъществяване на ежедневен контрол, служителите от парковите администрации предоставят информация на посетителите на парковете (туристи и ползватели) за правилата за поведение, режимите и нормите съгласно Закона за защитените територии, заповедите за обявяване и Плановете за управление.